b'\n_START_ARTICLE_\nKultavatsavihelt\xc3\xa4j\xc3\xa4\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan kultavatsavihelt\xc3\xa4j\xc3\xa4 on 16\xe2\x80\x9318\xc2\xa0cm. Kultavatsavihelt\xc3\xa4j\xc3\xa4koiras on sel\xc3\xa4st\xc3\xa4\xc3\xa4n ja siivist\xc3\xa4\xc3\xa4n v\xc3\xa4rilt\xc3\xa4\xc3\xa4n vihre\xc3\xa4. P\xc3\xa4\xc3\xa4 on musta ja niskassa kulkee keltainen raita. Koiraan kurkku on valkoinen ja rinnan poikki kulkee leve\xc3\xa4hk\xc3\xb6 musta juova. Vatsastaan koiraskultavatsavihelt\xc3\xa4j\xc3\xa4 on kirkkaan keltainen. Naaras on sel\xc3\xa4st\xc3\xa4\xc3\xa4n harmahtavan ruskea ja vatsastaan vaalea. Nuoret linnut muistuttavat naarasta, mutta niiden siiviss\xc3\xa4 on my\xc3\xb6s punaruskeaa v\xc3\xa4ri\xc3\xa4. Naaraskultavatsavihelt\xc3\xa4j\xc3\xa4 muistuttaa ulkon\xc3\xa4\xc3\xb6lt\xc3\xa4\xc3\xa4n punakurkkuvihelt\xc3\xa4j\xc3\xa4- (Pachycephala inornata) ja lyijyselk\xc3\xa4vihelt\xc3\xa4j\xc3\xa4naaraita (Pachycephala rufiventris).\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nAustraliassa kultavatsavihelt\xc3\xa4j\xc3\xa4\xc3\xa4 tavataan alueelta, joka ulottuu Queenslandin osavaltion rannikolta etel\xc3\xa4\xc3\xa4n Victorian ja Etel\xc3\xa4-Australian osavaltioihin ja rannikkoa pitkin L\xc3\xa4nsi-Australiaan sek\xc3\xa4 Tasmaniaan. Lis\xc3\xa4ksi kultavatsavihelt\xc3\xa4j\xc3\xa4\xc3\xa4 tavataan Indonesian saaristosta ja Papua-Uudesta-Guineasta. Linnun elinymp\xc3\xa4rist\xc3\xb6\xc3\xa4 ovat sademets\xc3\xa4t, malleekasvusto, eukalyptusmets\xc3\xa4t ja pensaikot. Toisinaan sit\xc3\xa4 tavataan puutarhoistakin.\n_START_SECTION_\nElintavat\n_START_PARAGRAPH_\nKultavatsavihelt\xc3\xa4j\xc3\xa4t liikkuvat yleens\xc3\xa4 pareittain. Linnun \xc3\xa4\xc3\xa4net ovat melodisia vihellyksi\xc3\xa4 ja se kuuluu Australian \xc3\xa4\xc3\xa4nekk\xc3\xa4impiin lajeihin. Ravintonaan se k\xc3\xa4ytt\xc3\xa4\xc3\xa4 p\xc3\xa4\xc3\xa4asiassa hy\xc3\xb6nteisi\xc3\xa4 ja voi sy\xc3\xb6d\xc3\xa4 my\xc3\xb6s marjoja. Kultavatsavihelt\xc3\xa4j\xc3\xa4 pyydyst\xc3\xa4\xc3\xa4 hy\xc3\xb6nteisi\xc3\xa4 puiden latvustoista ja pensaikoista ja voi muodostaa sekaparvia yhdess\xc3\xa4 muiden hy\xc3\xb6nteisi\xc3\xa4 sy\xc3\xb6vien lintujen kanssa._NEWLINE_Lajin pesim\xc3\xa4kausi kest\xc3\xa4\xc3\xa4 syyskuulta tammikuulle. Kultavatsavihelt\xc3\xa4j\xc3\xa4pariskunta rakentaa oksanhaarukkaan kuppimaisen pes\xc3\xa4n risuista, puun kuoresta, ruohoista ja h\xc3\xa4m\xc3\xa4h\xc3\xa4kinseitist\xc3\xa4. Pesim\xc3\xa4kaudessa on vain yksi pesint\xc3\xa4 ja naaras munii kahdesta kolmeen munaa. Munien haudonta-aika on hieman yli kaksi viikkoa ja sek\xc3\xa4 koiras ett\xc3\xa4 naaras hautovat munia. Molemmat puolisot osallistuvat my\xc3\xb6s poikasten ruokintaan hy\xc3\xb6nteisill\xc3\xa4 ja marjoilla.'